b'\n_START_ARTICLE_\nStore bededag\n_START_PARAGRAPH_\nStore bededag er en offisiell dansk helligdag som faller p\xc3\xa5 fjerde fredag etter p\xc3\xa5ske, og dermed tre uker f\xc3\xb8r pinse._NEWLINE_En bededag var opprinnelig en av mange mindre helligdager \xc3\xa5ret igjennom, som var s\xc3\xa6rlig tilegnet bot og faste; for eksempel var p\xc3\xa5 landet hver onsdag offisiell bededag, hvor folk skulle faste og prestene be for fred. Hertil kom en serie bededager ved s\xc3\xa6rlige anledninger. De ble avskaffet ved reformasjonen, men ble i de f\xc3\xb8lgende \xc3\xa5rhundrer innf\xc3\xb8rt litt etter litt.\n_START_SECTION_\nStore bededags opprinnelse\n_START_PARAGRAPH_\nDen dag som i dag er kjent som \xc2\xabstore bededag\xc2\xbb ble innf\xc3\xb8rt av Hans Bagger (biskop over Sj\xc3\xa6lland 1675\xe2\x80\x931693), som i l\xc3\xb8pet av sine to f\xc3\xb8rste \xc3\xa5r som biskop fikk innf\xc3\xb8rt tre faste- og helligdager i sitt stift. Av dem ble den midterste lovfestet ved kongelig forordning den 27. mars 1686 som en \xc2\xabekstraordin\xc3\xa6r, alminnelig bededag\xc2\xbb for hele riket._NEWLINE_Store bededag ble innvarslet aftenen f\xc3\xb8r ved stormklokkeringning fra landets kirker. Det var tegn til at der ikke lengre skulle drives handel og at kroer, bevertninger og lignende skulle lukke, s\xc3\xa5 folk kunne g\xc3\xa5 hjem og hellige seg den forest\xc3\xa5ende bededag og m\xc3\xb8te veluthvilte og edru i kirken neste morgen, som forordningen krevde. Deretter skulle befolkningen avholde seg fra arbeid, reiser, lek, spill og all slags \xc2\xabverdslig forfengelighet\xc2\xbb inntil dagens kirkelige handlinger \xe2\x80\x93 gudstjeneste, h\xc3\xb8ymesse, middagsmesse og ettermiddagsmesse \xe2\x80\x93 var overst\xc3\xa5tt._NEWLINE_Plasseringen av store bededag p\xc3\xa5 nettopp dette tidspunkt knyttes til de s\xc3\xa5kalte \xc2\xabgangdage\xc2\xbb som ble avholdt om v\xc3\xa5ren med hellig prosesjon ut over markene for \xc3\xa5 styrke innh\xc3\xb8stingens vekst. Til disse gangdage var knyttet kirkelige ritualer og tekstlesninger, og de utgjorde et motstykke til h\xc3\xb8stfest. Det nevnes ogs\xc3\xa5 som beveggrunn at denne plasseringen tillot kongen \xc3\xa5 holde bededagen sammen med k\xc3\xb8benhavnerne, innen han dro ut p\xc3\xa5 sin \xc3\xa5rlige sommerreise i landet._NEWLINE_I Norge, hvor bededagen likeledes var blitt innf\xc3\xb8rt i 1686, ble den i 1915 flyttet til fredag f\xc3\xb8r allehelgensdag, for i 1950 \xc3\xa5 bli flyttet til s\xc3\xb8ndag f\xc3\xb8r allehelgensdag (bots- og bededag).'